vALGA AKTIVISEERIMISKESKUS

ARENGUKAVA 2023–2027



2023

Sisukord

[Sissejuhatus 2](#_Toc138112848)

[Maja lugu 3](#_Toc138112849)

[Täna 5](#_Toc138112850)

[Varjupaigateenus 5](#_Toc138112851)

[Eluruumi tagamise teenus 6](#_Toc138112852)

[Toimetulekuõpe 6](#_Toc138112853)

[Investeeringud hoonesse 7](#_Toc138112854)

[Kus me oleme 7](#_Toc138112855)

[Kuidas edasi 9](#_Toc138112856)

[Investeeringud aastateks 2023–2027 9](#_Toc138112857)

[Võimalikud tegevussuunad 11](#_Toc138112858)

## Sissejuhatus

Arengukava on vajalik asutuse tegevuse strateegiliseks planeerimiseks. Seatakse sihte, kavandatakse lähimaid eesmärke ja tegevusi nende saavutamiseks, on käsitletav asutuse tegevusplaanina ja aluseks eelarve koostamisel.

Valga Aktiviseerimiskeskuse arengukava koostatakse esmakordselt ja sisaldab erinevaid lähenemisi asutuse tulevikuks. Peamiseks valitavaks tulevikusuunaks oodatakse tagasisidet avalikult väljapanekult ja aruteludest Valga Vallavalitsuses. Erinevaid lähenemisi on vajalik kaardistada, sest nii ühiskonnaelu kui sotsiaalhoolekande korraldus on viimasel aastal muutumises ja vajab toimepidevuse valmidust. 1998. aastal asutatud Valga Aktiviseerimiskeskuse peamine tegevus oli pikaajaliste töötute aktiviseerimine, pakkudes töövõtteid õpetavaid tegevusi ja hoides tööturult eemalejäänuid ühiskondlikult aktiivsena. Taasiseseisvunud Eesti järgnevaid aastaid iseloomustas kõrge tööpuudus, 9–11% 1990-ndatel aastatel ja üle 16% majanduslanguse aastate järel 2010. aastal. Tänasel päeval on töötuse määr 6% ringis ja käivitunud ümberõppe, karjäärivahetuse ja oskuste säilitamise tegevused Töötukassas, kutseõppeasutustes ja sotsiaalfondi vahenditest programmid, mistõttu Valga Aktiviseerimiskeskuse algne tegevusfookus on kandunud asutuse teise eesmärgi suunal – pakkuda sotsiaaleluruumi ja varjupaiga teenust sihtgrupile, kellel on pikemaajalised toimetulekuraskused, vähenenud või puuduv töövõime, sõltuvused, mis raskendab iseseisvat elukorraldust ja elamine asutuse sotsiaalmajutuse suunal kipub alaliseks jääma. Püsiva eluaseme võimaldamine hoiab ära toimetulekuvõime suurema languse ja kodutuks jäämise. Asutuse ööpäevaringne mehitatud valve, iseseisev toimepidevus energiakriisis ja oskus toimetulekuprobleemidega efektiivselt tegeleda on teinud asutuse ka partneriks Läti Vabariigi Valka sotsiaalsüsteemi jaoks: 2022. a sõlmiti koostööleping varjupaigateenuse osutamise ülepiiriliselt.

Valga Aktiviseerimiskeskuse tegevussuuna valikute mõju on 2017. aastal toimunud haldusreformil, mille käigus seni Valga linnas osutatavale sotsiaalteenustele lisandusid Õru, Tõlliste, Karula ja Taheva valla samalaadsed sotsiaalteenused. COVID kriis seadis väljakutsed ühiselamise hügieeni, desinfitseerimise ja isikukaitsevahendite nõuetele. Ukraina kriis pani maja valmistuma põgenike vastuvõtuks ja 2022. aasta maiks oli valmis kuni 10 tuba põgenike majutamiseks.

Kriisidest hoolimata tuleb asutusel leida oma järjepidev suund tegutsemaks kindlates tegevussuundades. Asutuse tegevused lähtuvad sotsiaalteenuste üldtunnustatud kvaliteedipõhimõtetest nagu inimesekesksus, teenuse võimestav iseloom, tulemustele orienteeritus, vajaduspõhine ja terviklik lähenemine, isiku õiguste kaitse, kaasamine, töötaja pädevus ja eetika ning organisatsiooni hea töökorraldus ja kvaliteetne juhtimine.

Arengukava panid kokku Valga Aktiviseerimiskeskuse juhataja Anu-Lii Jürman ja juhataja kohusetäitja 2022. aastal, Valga Vallavolikogu liige Meeli Tuubel. Arengukava oli avatud mõtete kogumiseks valdkonnast 2022. kuni 2023. a algus.

## Maja lugu

Ajaloo peatükis antakse kronoloogiline ülevaade Piiri 19 majas tegutsenud asutustest koos põnevate sissepõigetega asutuse sisedokumentidesse 50-ndatesse hooldekodu igapäevaelust. Asutuse tänastest suundadest huvituja saab jätkata järgmisest peatükist.

Valga linnas Piiri ja Kalda tänava nurgal asuvate hoonete ajalugu ja hoones tegutsenud asutused väärivad ülesmärkimist, kuivõrd hoonete tänane funktsioon on jõudnud eelmisest sajandivahetusest ringiga tagasi hoone algse sisuni, kuid palju tänapäevasemas võtmes. Maja ehitati algselt vaestemajaks, seejärel tegutses aastakümneid hooldekoduna ja täna mõneti algusaegade funktsioonis – tegutsetakse pikalt töölt eemal olnutele tööharjumuse hoidmisega ning pakutakse elamispinda ja varjupaika neile, kes ei suuda seda ise leida. Võib julgelt väita, et 112 aastat sotsiaalhoolekannet selles majas on Valgamaa vanima järjepidevalt sotsiaalhoolekande asutusena tegutsenud hoonega. Kas ka ühe vanemana Eestis, on väljakutseks uurida mõnele sotsiaalhoolekande ajaloo huvilisele.

Valga linna kroonikates viidatakse, et 1911. aastal ehitati Väike-Mäe ja Matuse(aia) uulitsate nurgale ühekorruseline puumaja linna vaestemajaks.[[1]](#footnote-1) Teine maja ehitati esialgu ühekorruselisena 1920-ndatel aastatel samuti vaestemaja tarbeks. 1923 nimetati Valga linna vaestemaja ümber "Vanade koduks“.[[2]](#footnote-2) 1950-ndatel ehitati sellele 2. korrus koos lahtise rõduga.

Aastatel 1945–1950 oli asutuse nimetuseks Valga Linna Invaliididekodu, voodikohti oli 60.[[3]](#footnote-3) Alates 1952. aastast nimetati ümber Valga Krooniliste Haigete Haiglaks, voodikohti oli 100, personali 29 inimest. Nii invaliidide kodu kui krooniliste haigete haigla olid ministeeriumi eelarvel. Hoolealuste tegevuse organiseerimiseks loodi 50-ndatel aastate algul Valgast 8 km kaugusele abimajand “Tõlliste”, mille eesmärgiks oli ülalpeetavate toiduolude parandamine ja nende säilinud töövõime kasutamine põllumajandustöödel. 1954. aasta andmetel oli 90% hoolealustest lamajad, seetõttu ei olnud neid tegelikult võimalik tööle rakendada. Kuna abimajand oli rahalistes raskustes ning neil polnud võimalik kasutada vajalikul määral tasulist tööjõudu, siis kasutati haigla personali abimajandi töödel. Teiste invaliididekodude juurde kuuluvate abimajandite kohta on teada, et seal maksti ka töös olevatele hoolealustele eest töötasu. Valga Krooniliste Haigete Haiglas rakendati tervemaid hoolealuseid kodu majanduslikel töödel, näiteks 1954. aasta tegevusaruandest ilmneb, et köögitöödel rakendati 5 hoolealust, puude kandmisel 3 ja kaashaigete toitmisel 5. Vastavalt ENSV Ministrite Nõukogu määrusele likvideeriti abimajand “Tõlliste” 25. detsembril 1959. Peale abimajandi likvideerimist kasvatati Valga Krooniliste Haigete Haigla territooriumil olevas laudaks kohandatud ruumis sigu. Töötajate koosseisus oli ka tallimees-hobusemees, kes ühtlasi talitas sigu. Sealiha müüdi väljapoole, kui kasutati sisemiselt, sigu toideti toidujäätmetega.

Riiete tagavara oli erilise tähelepanu all, invaliididekodu piiras matmiseks riideesemete hulka ja võimalik, et mõni lähedasteta inimene maeti aluspesus ja sokkides. ENSV Sotsiaalkindlustuse Ministeeriumi ringkiri nr 502 21. novembrist 1945: *“On ilmnenud, et invaliididekodud, mattes surnud hoolealuseid, panevad neile kaasa riidevarustust lubamatul hulgal, mistõttu invaliididekodude riidevarustuse tagavarad vähenevad. Hooldeasutistes surnud invaliidide matmiseks ühtlase korra kehtestamiseks teatan, et surnud hoolealuste matmisel võib tarvitada ühe surnu kohta invaliididekodu (internaadi) kantud riidevarustust mitte üle ühe paari pesu ja ühe paari sokkide (sukkade).*”

1970–1980-ndatel aastatel saadi voodipesu ja muud pehmet inventari ENSV Kommunaalmajanduse Ministeeriumi Varustuse ja Turustuse Peavalitsuse kaudu vastavate jaotuskavade alusel. Õmblustooted ja trikootooteid ehk pesu eraldati Rõivaste Hulgikaubanduse Baasi kaudu. Küttepuid ja küttematerjali eraldati Valga Rajooni Kommunaalettevõtete Kombinaadi küttetsehhist. 70-ndate aastate lõpus ja 80-ndatel oli voodipesu ja üldse riietega varustatus hea.

Hoolealuste vaba aja veetmiseks koostati “kultuurmassilisi tööplaane”. Eesmärgiks seati kõikide hoolealuste hõlmamist sellistesse tegevustesse nagu ajalehtede ühislugemine, raadio ühiskuulamine, kunstiliste isetegevusgruppide esinemine, kinonäitamine jne, kusjuures invaliididele, kes on täielikul riiklikul ülalpidamisel tohtis kinofilme näidata tasuta, kuid mitte rohkem kui kaks korda kuus.

Valga Krooniliste Haigete Haigla 1953. aasta tegevusaruandest toimunud kultuurmassiliste ürituste kohta: “*Läbiviidud üritustest toimunud kinoetendused, kooliõpilaste, Pioneeridemaja ning rahvamaja isetegevuslaste etteasted. Raamatukogu koosneb 300 köitest. Raamatute kasutamine haigete poolt on loid, haigusest tingituna. Lugemist teostatakse palatites med.personali poolt.*”

Valga Krooniliste Haigete Haigla tegevusaruandes nr 27 19. jaanuarist 1955 räägitakse vaba aja sisustamisest “*Ajaviitemängudest on olemas male, kabe, doomino ja kits. On olemas ka punanurk.*” Ajalehtede ja ajakirjadega varustatuse kohta märgiti tellimuse suuruse järjekorras: Rahva Hääl, Noorte Hääl, Valga Kommunist, Sirp ja Vasar, Pravda, Sovetskaja Estonija, Stalinlik Noorus, Literaturnaja, Abiks Agitaatorile, Nõukogude Naine, Looming, Pilt ja Sõna, Eesti Kommunist, Meditsiiniline Ajakiri, Terapeutiline Ajakiri, Ogonjok.

Personali oli 1955. aastal meditsiininipersonalina arst 1,0 töökohaga, velsker 1,0, vanemmedõde 0,5, medõed 3 kohaga. Hooldekandeasutuste juhatajailt nõuti töötajate ühiskondlik-poliitilist kasvatamist, selleks tuli läbi viia vestlusi tähtsamate poliitiliste sündmuste ja majanduspoliitiliste ülesannete teemal. Regulaarsetel tootmisnõupidamistel arutati läbi teistes hoolekandeasutustes toimunud kontrolli tulemused ja seati ülesandeks teiste asutuste puuduste kõrvaldamine ja kui neid pole, siis vältimine, oma asutuses. Koosolekute protokollides nähtub, et probleeme oli sanitaride ja meditsiiniõdede käitumise ning töötulemustega.

Valga Krooniliste Haigete Haigla 15. märtsi 1954. a tootmisnõupidamise protokoll nr.2: *“/…/ Hoolealuste kaebust, et sanitarid ei reageeri nende kutsetele, ei võta sanitarid omaks. Ka vanemmed.õde leiab, et sanitarid reageerivad küllaltki kiirelt haigete kutsele, muidugi ei saa üks sanitar korraga kahe kutse peale minna. Ei ole soovitav, et sanitarid liiga kaua ja palju haigete palatites räägivad. Eriti sanitar … ja hobusemees … armastavad palatites teiste teenistujate peale halvakspanevalt ütelda. Haigla arst Polikovski oma sõnavõtus selgitas sanitaridele, et siin on ju tegemist psühhokroonikutega. On ju kaebekirjale ka allakirjutanud pime hoolealune ... Pimedal ei ole üldse allkirja õigust.”* Valga Krooniliste Haigete Haiglas psühhokrooniliste patsientide mainimine on mitmes kohas esile tulnud.

Alates 1. juulist 1976 anti Valga Krooniliste Haigete Haigla Valga Rajooni TSN Täitevkomitee alluvusse ja finantseerimis kohalik rahandusosakond. ENSV Sotsiaalministeeriumi käskkirjaga nr 93 30. juulist 1981 nimetati Valga Krooniliste Haigete Haigla ümber Valga Internaatkoduks 100 hoolealusele, personali 43 inimest.

Taasiseseisvumise järel, alates 01.11.1991. a oli asutuse nimetus Valga Hooldekodu, 80 hoolealust ja 52 töötajaga. Alates 1997. aastast on hoolealuste kohtade arv pidevalt vähenenud: 1997. a 80, 1998. a 70, 1999. a 60 kohta. Valga Hooldekodu kolis alates 2004. aastast Valga Haigla ruumidesse, olles algselt MTÜ Valga Hoolekandekeskus, seejärel AS Valga Haigla hoolekandeosakond.

Asutus Valga Linna Töötute Aktiviseerimiskeskus asutati 14.12.1998, mil töötute aktiviseerimiskeskuste loomine oli mitmetes Eesti omavalitsustes pilootprojekt. Tänaseni on töötute aktiviseerimiskeskus nimetusena säilinud vaid Valgas, aktiviseerimiskeskuse nimetustena asutusi tegutseb veel mõnes omavalitsuses. Valga Aktiviseerimiskeskuse algsed ruumid oli Valgas Kungla 28, munitsipaalettevõtte Valga Elamu ruumides, seejärel alates 2000 J.Kuperjanovi 101a, metsamajandi endises kontorihoones, kus oli võimalus pakkuda sotsiaaleluruume. Piiri 19 asunud hooldekodu liikumise järel Valga Haigla ruumidesse 2004 kolis õige pea aktiviseerimiskeskus suurenenud sotsiaalpindade vajaduse tõttu endistesse hooldekodu ruumidesse Piiri tänaval.

## Täna

Valga Aktiviseerimiskeskus on pikka aega tööturult eemalolnute käivitaja. Maja annab eluruumi puuduses inimestele ajutist ja püsivat eluaset.

### Varjupaigateenus

Varjupaigateenuse võimaluse loomine tuleneb sotsiaalhoolekande seaduses sätestatud kohalike omavalitsuste sotsiaalteenuste kohustuslikkusest. Sotsiaalhoolekande seaduse § 30 lõige 1 kohaselt on varjupaigateenus kohaliku omavalitsuse üksuse korraldatav sotsiaalteenus, mille eesmärk on ajutise ööbimiskoha võimaluse kindlustamine täisealisele isikule, kes ei ole võimeline endale ööbimiskohta leidma. Ajutises ööbimiskohas peab olema tagatud voodikoht, pesemisvõimalus ja turvaline keskkond, viimatinimetatud nõudest tulenevalt on ka asutusel ööpäevaringne inim- ja kaameraturve mõlema maja ühisruumides, õuealal ja välississepääsude juures. Varjupaigateenuse korraldamine kõigile omavalitsuse territooriumil olevale abivajajaile tuleneb sotsiaalhoolekande seaduse § 31 lõikest 1: varjupaigateenuse korraldamise tagab kohaliku omavalitsuse üksus, kus isik teenuse vajaduse tekkimise ajal viibib.

Täna on asutusel võimekus pakkuda varjupaigateenuse osutamiseks 12 kohta, neist kolme kohta kasutab Valka kihelkonna sotsiaalteenistusele Valka ajutiselt elamispinnata abivajajatele varjupaigateenuse pakkumiseks. Teenus on hinnastatud Valga Vallavalitsuse hinnakirjaga ühetaoliselt väljastpoolt Valga valda inimestele 6,50 eurot päev alates teisest päevast.[[4]](#footnote-4) Teenuse saamise õigustatuse otsustab kas omavalitsuse sotsiaaltöötaja või muu ametkonna, nt politsei, ohvriabi ametnik või aktiviseerimiskeskus ise teenuse vajaja pöördumisel. Teenusel olijale tagatakse toidupakk EL toiduabi meetmest ja toidupangalt. Kohapeal on toidu valmistamise võimalus.

### Eluruumi tagamise teenus

Eluruumi tagamine on samamoodi kohaliku omavalitsuse korraldatavate kohustuslike sotsiaalteenuste hulgas. Sotsiaalhoolekande seaduse § 41 lõike 1 kohaselt on eluruumi tagamine kohaliku omavalitsuse üksuse korraldatav sotsiaalteenus, mille eesmärk on eluruumi kasutamise võimaluse kindlustamine isikule, kes ei ole sotsiaal-majanduslikust olukorrast tulenevalt võimeline enda ja oma perekonna vajadustele vastavat eluruumi tagama. § 43 sätestab nõuded teenusele: kasutada antav eluruum peab vastama eluruumi nõuetele, isiku põhjendatud vajadustele ja perekonna suurusele, seejuures tohib sama eluruumi kasutamise võimalust pakkuda ainult isikutele, kes soovivad ühes eluruumis elada.

Eluruumi tagamise teenuse osutamiseks asutuses on 33 eluruumi, tavapäraselt mõningase vaba ressursiga, et olla valmis ka ootamatult suuremat hulka abivajajaid paigutama. Hoone on iseseisva toimepidevuse võimekusega: ahiküttel, puupliitidega, oma salvkaev, mistõttu vähem haavatavam elektrikatkestuse ja teiste elutähtsate teenuste katkemise kriisides. Territooriumil on kaks elamut: 1-korruseline kivimaja, eluruumide pind 311 m² ning 2-korruseline kivimaja, elamispinnaga 673 m². Eluruume on kahes majas kokku 33, lisaks on köögid, laoruumid ja 3 vannituba.

### Toimetulekuõpe

Toimetulekuõppe korraldamine on Valga vallas osutatav sotsiaalteenus, sisustatud Valga Vallavolikogu kehtestatud määruses „Sotsiaalhoolekandelise abi andmise kord“.[[5]](#footnote-5) Toimetulekuõppega soodustatakse ja toetatakse töötu iseseisvat toimetulekut ja sisaldab järgmisi tegevusi:

1) töövõtete õpetamine ja tööharjumuse taastamine;

2) koduse majapidamise korrashoiu ja pere eelarve koostamise, isikliku hügieeni pidamise, materjalide taaskasutuse, eluruumide sanitaarremondi ja kodukujunduse õpe, küttematerjali ettevalmistamine ja ladustamine;

3) suhtlemine grupis ja grupiliikmetega arvestamine.

Töövõtteid õpetatakse aktiviseerimiskeskuse hoolekandetöötajate juhendamisel küttepuude töötlemisel, remondi- ja koristustöödel majas, õpetatakse töövahendeid kasutama, hoidma, puhastama, meeskonnatööd arvestama. Aktiviseerimiskeskus suunab ka valla teistesse hallatavatesse asutustesse samalaadsetele tegevustele.

Toimetulekuõppele suunab Valga Vallavalitsuse ametnik toimetulekutoetust saava töötu, kes ei tööta ega ole hõivatud tööga võrdsustatud tegevusega. Toimetulekuõpe seondub sotsiaalhoolekande seaduse toimetulekutoetuse saajat aktiveeriva eesmärgiga. Seaduse § 134 lõige 4 punkt 5 kohaselt võib kohalik omavalitsus jätta toimetulekutoetuse määramata või vähendada määratavat toimetulekutoetuse summat, kui toetuse taotleja või toetust taotleva perekonna liige on töövõimeline tööealine isik, kes ei tööta ja on ilma mõjuva põhjuseta keeldunud kohaliku omavalitsuse üksuse korraldatavast iseseisvat toimetulekut soodustavast sotsiaalteenusest.

Toimetulekuõppel osaleb teenusele suunatud isik igal kuul viiel järjestikusel tööpäeval kell 9.00 kuni 14.00 või sotsiaaltöö teenistuse ametniku poolt koostatud individuaalse tegevuskava alusel.

Toimetulekuõppel osaleb igakuiselt 40–45 inimest, suviti hooajaliste töötamise võimaluste tõttu on toimetulekutoetuse saajaid, sellega ka toimetulekuõppel osalejaid vähem. Töötukassa poolt suunatakse vabatahtliku töö tegijaid kuni 3 inimest kuus ja Vanglaametilt asenduskaristuse kandjaid 3 kuni 5 inimest kuus, kellel võimaldame teha ühiskondlikult kasulikku tööd.

### Investeeringud hoonesse

Sajandivanune maja vajab järjepidevaid investeeringuid, kuid on leidnud oma asukoha kogukonnas omaksvõtu kogu oma tegevuste ja elanikega. Hoolimata hoone tänasest väljanägemisest on viimaste aastate jooksul tehtud olulisi investeeringuid hoone peamistesse konstruktsioonidesse:

* 2016. peamaja katusekatte vahetus ja katusekonstruktsioonide remont 26 000 eurot
* 2018. a väikese maja uuema osa katusekatte vahetus, vanema osa katuse parandus ja värvimine ning maja otsaseina remont kokku 21 000 eurot
* 2020. a peamaja kanalisatsioonipüstikute vahetus ja maja ühendamine tsentraalse kanalisatsioonisüsteemiga 5000 eurot
* 2021. a peamajja isolatsiooniruumi ehitamine ja sisustamine 10 000 eurot
* 2022. a peamaja varuväljapääsude renoveerimine ja tuletõkke sektsioonide ehitamine 19 000 eurot

Elektripaigaldise korraline audit toimus 2021. aastal, küttekollete renoveerimine ja nende ohutuskontroll iga-aastaselt.

## 

## Kus me oleme

Siin on oluline vaadata nii minevikus toimunud arengule kui ka võrrelda end teiste organisatsioonidega. Arengukava koostamisel tehti SWOT-analüüs (inglise keeles **s**trength – tugevus, **w**eakness – nõrkus, **o**pportunity – võimalus, **t**hreat – oht). Selle tehnika eesmärgiks on organisatsiooni tugevuste kindlaksmääramine, et neile toetudes luua võimalusi tulevikuks valdkondades, milles organisatsioon tunneb end kindlalt, ja minimeerida nõrkusi, mis võivad anda alust ohtudele. Samuti peaks teadma, milliste ressurssidega on võimalik arvestada.

**Valga Aktiviseerimiskeskuse tugevuseks on ööpäevaringne valmisolek reageerida igale olukorrale:**

1. 24/7 valmidus Valgamaal, Valkas ja põgenike vastuvõtuks: anname kiirelt ajutist majutust ja toitu;
2. iseseisva toimepidevuse võimekus elektri katkemisel: ahjuküte on tagatud oma majale, oleme 24/7 valmiduses majutamisel, vee andmisel, sooja toidu valmistamisel puupliidil;
3. oleme kulutõhusad: seniselt on odavaim puuküte, töötleme vallametsa puid endale ja vajadusel hallatavatele asutustele;
4. kontrollitav territoorium: kaameravalve isikuandmete töötlemise nõudeid järgides ja ööpäevaringne töötaja kohaolu;
5. 4,5-kohaga kogemustega hoolekandetöötajat;
6. hea asukoht: meie inimesed ei häiri kesklinna elu, oleme Piiri tänava inimeste kogukonna osaks muutunud, meiega ollakse harjunud seal;
7. anname eluaseme pikaajalistes elukorralduslikes raskustes inimesele;
8. iga meile tulnud inimesega tegeleme tema vajaduse ja olukorraga ja otsime tagasi tema oma raja;
9. võrgustikutöö oskus;
10. töötukassale ja politseile oleme tõhus koostööpartner;
11. anname erinevaid tegevusi inimeste tööharjumuse hoidmiseks: küttepuude töötlemine, mööbli restaureerimine, sanitaarremondi tegemine maja enda eluruumides, õmblemine, kangakudumine, joonistamine ja muu käeline tegevus, arvutite kasutamine, raamatute lugemine, toalillede eest hoolitsemine;
12. oskame projekte ellu viia;
13. meil on head tööprotsessid: väike asutus, info liigub kiiresti.

**Valga Aktiviseerimiskeskuse nõrkuseks on maja remondivajadus ja erioskustega töötajate alampalgal pidamine:**

1. hooned on vanad ja nõuavad järjepidevat investeerimist;
2. töötajaid ei ole võimalik alampalgal pidada vastutust nõudvas ametis;
3. raskused maja inimestele reeglite kehtestamisel: on agressiivsust, sõltuvusest tingitud kontrollimatud tegutsemised, vanglast vabanenute omareeglid, alkoholi tarbimise kontrolli all hoidmine;
4. uusi töötajaid ei leia, vallavalitsuse etteantud palganumber on väike, maja püsib pikaajaliselt hea meeskonnahoiakuga töötajate motivatsioonil;
5. elektrigeneraatori ühenduspunkti puudumine.

**Valga Aktiviseerimiskeskuse võimalused on olla valmis uuteks väljakutseteks:**

1. suureneb nõudlus valla inimeste ja põgenike majutamiseks;
2. uute teenuste käivitamine – ISTE on olnud hea kogemus;
3. renoveerime maja ja väldime ühe laguneva maja linnaruumi tekkimist;
4. asutuse maine paranemine;
5. jätkame teenuse pakkumist Lätis Valka novadsile;
6. jätkata ainukese asutusena varjupaigateenuse osutamist Valga maakonnas;
7. jätkata koostööd vaimse tervise kabinetiga;
8. võtame suuna Piiri tänava kogukonnategevuse arendamiseks: teeme peamaja rõdu kontsertide korraldamiseks, näiteks muusikakooli õpilastel võimalus esitada õpitut;
9. süvendame koostööd perearstide ja eriarstidega;
10. jätkame koostööd Vanglaametiga karistatute ühiskonda tagasi toomisega.

**Valga Aktiviseerimiskeskuse oht on raha ja töötajate puudusel asutuse sulgemine**

1. hoolekanne on kulukas, aga inimväärikuse küsimus ja seadusest tulenev kohustus on anda peavari ja toit, kes mis iganes põhjustel on sellesse sattunud;
2. sotsiaalhoolekandes on tööjõupuudus ja alampalgale ei leia töötajaid;
3. töötajate läbipõlemine, kui liiga kaua ei leia motiveerivat töötasu;
4. meie maja inimeste häiriv käitumine avalikus linnaruumis, mis mõjutab asutuse mainet;
5. töötajate raskused reeglite kehtestamisel;
6. asutuse kasutuses olev elektriauto muutub kasutuskõlbmatuks.

## Kuidas edasi

Sotsiaalhoolekanne toimib inimtööjõul ja inimestega töötamine vajab oskusi ja empaatiat. Alampalgaga töö tähistab väikese väärtusega või lihtsama füüsilise töö tegemist. Asutusel tuleb koos vallavalitsusega leida võimalused hoolekandetöötajate palga tõstmiseks alampalgast kõrgemaks.

Maja edasitoimimine vajab investeeringuid.

### Investeeringud aastateks 2023–2027

Valga Aktiviseerimiskeskuse investeeringuteks kasutatakse nii Valga valla eelarvelisi vahendeid kui võimalikke projektitoetusi. Seega sõltuvad mitmed investeeringud rahastamise edukusest, mistõttu võib käesolevas kavas tulla muudatusi, sõltuvalt rahalise ressursi olemasolust. Allolevas tabelis on kaardistatud lähiaastate investeerimisvajadused ideaalolukorras. Raha leidmine investeeringuteks sõltub vallaeelarve võimalustest ja valla prioriteetsest objektidest, välisrahastus avanevatest meetmetest, mida ei ole hetkel teada, näiteks võib avaneda meetmeid ventilatsioonisüsteemide renoveerimiseks (nagu oli ööpäevaringset üldhooldusteenust osutavates hoonetes) või ESF 2021+ sotsiaalteenuste arendamise meetmetest.

**Investeerimisvajadused aastatel 2023 - 2027**

|  |  |  |  |  |  |
| --- | --- | --- | --- | --- | --- |
| remondivajadus | 2023 | 2024 | 2025 | 2026 | 2027 |
| peamaja fassaadi arhitektuurne projekt |  | 6000 |  |  |  |
| peamaja ventilatsioonisüsteemi ehitamise projekt |  | 6000 |  |  |  |
| peamaja eenduvate osade kapitaalremont |  |  |  |  | 50 000 |
| peamaja rõdu rekonstrueerimine |  |  |  |  | 15 000 |
| peamaja avatäidete (metalluksed) asendus (kahepoolne, peauks, kahepoolne rõduuks, lao uks) |  | 6000 |  |  |  |
| peamaja fassaadi remont ja soojustamine |  |  |  | 76 000 |  |
| peamaja vundamendi soojustamine ja panduste ehitamine |  |  | 10 000 |  |  |
| peamaja veesüsteemi rekonstrueerimine |  | 15 000 |  |  |  |
| peamaja avatäidete (aknad) asendus 42 tk |  |  | 46 200 |  |  |
| peamaja ventilatsioonisüsteemi ehitamine (800 m2 pinnale) |  |  | 95 000 |  |  |
| peamajja kahe ahju ja ühe kaminahju ehitamine |  | 12 000 |  |  |  |
| väikese maja projekt ja kapitaalremont (sisepind 320 m2 + fassaadi parandused 70m2) |  |  |  |  | 100 000 |
| väikese maja ventilatsioonisüsteemi projekteerimine ja ehitus |  |  |  |  | 70 000 |
| väikese maja avatäidete asendamine (aknad 28 ja uks ) |  |  |  |  | 43 500 |
| väikese maja veesüsteemi rekonstrueerimine |  |  |  |  | 10 000 |
| väikese maja vundamendi soojustamine ja panduste ehitamine |  |  |  |  | 8000 |
| väikese maja 2 ahju ja kaminahju ehitus |  |  |  |  | 12 000 |
| tööruumi vundamendi soojustamine ja panduste ehitamine |  |  |  |  | 5000 |
| tööruumi veesüsteemi rekonstrueerimine |  |  |  |  | 5000 |
| Tööruumi katuse vahetus ja korstnate remont |  |  |  |  | 12 500 |
| Tööruumi sanitaarremont |  |  |  |  | 6000 |
| Tööruumi avatäidete vahetus  (aknad 5 tk, uksed 2tk) |  |  |  |  | 7500 |

### Võimalikud tegevussuunad

**Sotsiaaltöökeskus**

Valga vallal on vajalik läbi analüüsida, kas on otstarbekam ühendada väiksemad sotsiaalteenuseid osutavad hallatavaid asutusi ühe juhtimise alla sotsiaalkeskuseks. Täna on need perekodu Kurepesa, Karula hooldemaja, Valga Aktiviseerimiskeskus. Raamatupidamislikult eksisteerib ka Laatre Sotsiaalmaja. Vallale kuuluvates ruumides rahastatakse MTÜ Valga Puuetega Inimeste Koda kui linna päevakeskust.

+ üks suur sotsiaalteenuseid korraldav asutus, võimaldab vallavalitsusel suunata sotsiaalteenuseid ühele korraldavale asutusele ja kontrollida valla kulutusi sotsiaalteenustel

- liiga erinev sotsiaalteenuste suund: laste asenduskodu (Kurepesa), väljaspool kodu osutatav üldhooldusteenus eakatele (Karula), täiskasvanute eluruumiteenus ja varjupaik (Valga), eakate päevakeskus (Valga Puuetega Inimeste Koda). Liiga erinevates kohtades (Lüllemäe, Valga, Tõlliste).

**Valga valla sotsiaalpindade haldaja**

Valga Aktiviseerimiskeskusel on ööpäevaringne personal kaameravalvega Piiri 19 majas ja oskus reageerida konfliktolukordadele. Uus 14 sotsiaaleluruumide saaks kaameravalve suunata Piiri 19 ööpäevaringsele valvele ja sealt on võimekus esmaseks reageerimiseks. Valga vallal on lisaks hulk üksikuid sotsiaalkortereid nii linna kui maapiirkondades ja neid haldavad piirkondlikud sotsiaaltöötajaid ja vallavarateenistus. Ööpäevaringse asutusena on võimalik reageerida ootamatutele sündmustele valla elamispindades või planeerida ühiseid remonttöid. Piiri 19 majas peaks säilima tänasele sihtgrupile eluasemeteenuse pakkumine, on sobivas asukohas, kesklinnast eemal, kogukond kohanenud.

\* Vajalikud ressursid: haldaja ametikoha tööjõukulud, elektriauto asemel suurema läbivusega mahtuniversaal või väikebuss, kaameravalve seadmine valvatavatesse ja ühendus

**Sotsiaalteenuste laiendaja**

Lisaks senistele toimetulekuõppe korraldamise ning eluaseme- ja varjupaigateenusele on Valga Aktiviseerimiskeskuses võimalik korraldada või luua uusi teenuseid.

* Koduteenus

+ koduhooldustöötajatele on võimalik appi pakkuda maja elanikke või tööõppel olevaid inimesi füüsiliselt raskemate tööde tegemiseks

- maja asub kesklinnast kaugel, koduhooldustöötajad vajavad aeg-ajalt kontoriruumi ja teenust korraldava inimesega kokkusaamisi (üle anda aruandeid jmt)

\* vajalikud ressursid: teenust korraldava töötaja tööjõukulud, vallaeelarve või ESF

* Erihoolekande tugiteenused (igapäevaelu toetamine, toetatud elamine) ja ISTE baasteenus

+ ISTE (isikukeskse erihoolekande teenusmudel)[[6]](#footnote-6) elluviimise kogemus 2022. aastast, 2 perioodi, teada on riigi suund anda mudelil rakendatav üle omavalitsustele. ISTE baasteenuse osutamiseks on tööle võetud tegevusjuhendaja, uue perioodi käivitamise järel võimalik kaaluda lisatoetuse komponentide osutamist.

\* vajalikud ressursid: tegevusjuhendaja tööjõukulud (ISTE või SKA rahastus)

* Tugiteenused uutele sihtgruppidele, nt kinnipidamiskohast vabanenud

\* sõltuvusnõustamine Valga Haiglalt või teistelt tervishoiuteenuse osutajatelt, võlanõustamine Töötukassalt

* Sotsiaaltransporditeenuse osutamine, lühemate sõitudena töövälisel ajal

\* vajalikud ressursid: kasutuses oleva elektriauto sobivamaks vahetamine, vallaeelarve, ESF

* Toimetulekuõppe arendamine ja laiendamine. Aktiviseerimiskeskus toetab inimese majapidamistööde harjumuste säilimist ja uute oskuste omandamist näiteks küttepuude töötlemisel, remondi tegemisel, koristamisel, rahaasjade planeerimisel. Tegevusi harjutatakse nii aktiviseerimiskeskuse majas kui kõrvalabi vajavate inimeste kodudes juhendamisel. Sihtgrupp: pikaajalised töötud, vähenenud töövõimega inimesed, üldkasuliku või vabatahtliku töö tegijad

\* vajalikud ressursid: omavalitsuse sotsiaaltöötaja poolt juhtumiplaan, milles on ära näidatud aktiviseerimiskeskuse roll. Tegevusjuhendaja tööjõukulud. Maapiirkondadesse laiendamiseks piirkonna sotsiaaltöötaja ja välitööde juhi kaasamine tegevuste leidmisse ja juhendamisse

Uute teenuste lisandumise ja sihtgruppide kaasamise eesmärgil muudeti Valga Vallavolikogu 31.05.2023 määrusega asutuse nimi Valga Aktiviseerimiskeskuseks ja kaotati nimest kitsa tähendusega mõiste „töötute“ nimest.

1. [Valga linna kroonika](https://valgalinn.ee/wiki/objekt/352-vaestemaja/#fnref:1) vaestemaja ehitamisest [↑](#footnote-ref-1)
2. [Valga Linnavolikogu koosolek 25.01.1923](https://valgalinn.ee/wiki/7123-valga-linnavolikogu-koosolekule-tuli-31-volikogu-liiget-%C3%BC%C3%BCrnike-r%C3%BChmast-lahkunud/), Valga linna kroonika [↑](#footnote-ref-2)
3. Siit edasi viited asutuse ajaloole ja järeldustele on Meeli Tuubeli uurimistööst Valga Hooldekodu arhiividokumentidega, algmaterjal autori käsutuses [↑](#footnote-ref-3)
4. Valga Vallavalitsuse 02.01.2019 määrus nr 2 [Varjupaigateenuse hinna kehtestamine](https://www.riigiteataja.ee/akt/409012019038?tegevus=salvesta-link) [↑](#footnote-ref-4)
5. Valga Vallavolikogu 25.20.2019 määrus nr 19 [Sotsiaalhoolekandelise abi andmise kord](https://www.riigiteataja.ee/akt/401112019012?leiaKehtiv) [↑](#footnote-ref-5)
6. Vt täpsemalt isikukeskse erihoolekande teenusmudelist [Sotsiaalkindlustusameti kodulehel](https://sotsiaalkindlustusamet.ee/puue-ja-hoolekanne/erihoolekanne/isikukeskse-erihoolekande-teenusmudel) [↑](#footnote-ref-6)